BILAG

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»OLIVES CASSÉES DE LA VALLÉE DES BAUX-DE-PROVENCE«

EU-nr.: PDO-FR-0051-AM01 — 16.8.2017

BOB ( X ) BGB ( )

1. Ansøgende sammenslutning og legitim interesse

Syndicat AOP Huile d'olive et Olives de la Vallée des Baux-de-Provence (SIOVB) Vallon de la Fontaine 13520 Les Baux-de-Provence FRANKRIG Tlf. +33 0490543842 Fax +33 484253288 E-mail: contact@siovb.com

»Syndicat AOP Huile d'olive et Olives de la Vallée des Baux-de-Provence« (SIOVB) er en erhvervssammenslutning, som er underlagt de arbejdsretlige regler i Frankrig, og som består af olivenproducenter, olivenforarbejdningsvirksomheder og olivenmøller (ca. 1 100 erhvervsdrivende). Sammenslutningen har en legitim interesse i at indgive ansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☒ Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Andet: kontrol, krav i nationale bestemmelser.

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse

Beskrivelsen af »Olives cassées de la Vallée des Baux-de-Provence« ændres og suppleres i varespecifikationen og enhedsdokumentet (der erstatter det tidligere resumé).

Dermed erstattes den oprindelige ordlyd i varespecifikationen og resuméet:

»»Knuste oliven fra Vallée des Baux-de-Provence« stammer udelukkende fra sorterne Salonenque eller Béruguette. »Knuste oliven fra Vallée des Baux-de-Provence« er et sæsonprodukt med ringe holdbarhed. Det drejer sig om grønne oliven, som er tilsat fennikel.«

med:

»»Olives cassées de la Vallée des Baux-de-Provence« er knuste spiseoliven. De stammer udelukkende fra sorterne Salonenque eller Aglandau (også kaldet »Béruguette«). Sortsblanding inden afsætning er ikke tilladt. Olivenerne skal have en sådan størrelse, at der går højst 35 frugter på 100 g. Partierne er ensartede, idet højst 5 % af frugterne har en sådan størrelse, at der går over 42 frugter på 100 g, og højst 5 % af frugterne har en sådan størrelse, at der går mindst 20 frugter på 100 g. Olivenerne er knuste, hele og uden snit. Det er dog tilladt, at højst 5 % af olivenerne ikke er knuste, og at 5 % af olivenerne er sprængte. Det drejer sig om grønne oliven, som er tilsat fennikel (Foeniculum vulgare var.). Olivenerne er faste i munden og har en markant smag af fennikel, som ikke må overdøves af den salte smag. De kan være let bitre. »Olives cassées de la Vallée des Baux-de-Provence« smager ikke gæret, af sæbe (natron) eller af træ. De sælges i en klar eller let grumset, men aldrig rød saltlage, som indeholder stykker af fennikelkviste.«

Disse beskrivende oplysninger medtages af følgende årsager:

— For bedre at beskrive produktets karakteristika tilføjes det, at der er tale om »spiseoliven«.

— Sortens officielle navn »Aglandau,« der lokalt kaldes »Béruguette«, tilføjes. I den registrerede varespecifikation var kun navnet Béruguette medtaget. Denne tilføjelse foretages af hensyn til overensstemmelsen med sortens officielle navn, sådan som det fremgår af det europæiske sortsregister.

— »Sortsblanding inden afsætning er ikke tilladt«: Dette kendetegn var allerede medtaget i afsnittet »Fremstillingsmetode« i varespecifikationen og resuméet, men ikke i afsnittet »Beskrivelse af produktet«, selv om der er tale om en vigtig beskrivende oplysning.

— At olivenerne skal have en sådan størrelse, at der går højst 35 frugter på 100 g, var kun nævnt i afsnittet »Fremstillingsmetode« i varespecifikationen og resuméet, selv om der er tale om en vigtig beskrivende oplysning. Endvidere tilføjes de tilladte tolerancer. Disse værdier gør det muligt at sikre ensartede partier med frugter, der traditionelt er middelstore til store.

— For bedre at beskrive olivenerne ud fra standarden for spiseoliven, »Codex pour les olives de table«, tilføjes det, at de er hele og uden snit, inden de knuses. De tilladte tolerancer tilføjes ligeledes, for selv om forarbejdningen sker med stor omhu, er der altid risiko for, at olivenerne ikke stemmer overens med det tilstræbte slutprodukt (fordi de er sprængte eller ikke er knuste).

— Det latinske navn for den fennikel, som tilsættes olivenerne (»Foeniculum vulgare var.«), tilføjes af præcisionshensyn.

— Olivenernes organoleptiske egenskaber tilføjes. På baggrund af de kontroller, der foretages efter denne betegnelses anerkendelse, er den organoleptiske beskrivelse blevet suppleret med beskrivende oplysninger, som giver en bedre identifikation af produktet.

— Betingelserne for, hvordan produktet præsenteres ved salg, tilføjes, da det gør det muligt at supplere den oprindelige bestemmelse i varespecifikationen og resuméet, hvor der i afsnittet »Fremstillingsmetode« udelukkende stod, at olivenerne »lagrer i saltlage«, og det gør det også muligt at præcisere, at der skal tilsættes fennikel til olivenerne.

Endvidere slettes den oprindelige ordlyd: »Knuste oliven fra Vallée des Baux-de-Provence er et sæsonprodukt med ringe holdbarhed.«, da den er upræcis.

Geografisk område

Beskrivelsen af det geografiske område for »Olives cassées de la Vallée des Baux-de-Provence« ændres i varespecifikationen og enhedsdokumentet (det tidligere »resumé«).

Dermed erstattes følgende oprindelige tekst i varespecifikationen og resuméet:

»Produktionsområdet for den kontrollerede oprindelsesbetegnelse for »Olives cassées de la Vallée des Baux-de-Provence«… ligger inden for følgende kommuner i departementet Bouches-du-Rhône: Arles, Aureille, les Baux-de-Provence, Eygalières, Eyguières, Fontvieille, Lamanon, Maussane-les-Alpilles, Mouries, Le Paradou, Saint-Martin de Crau, Orgon, Saint-Etienne du Grès, Saint-Rémy de Provence, Senas og Tarascon.«

med følgende tekst:

— I enhedsdokumentet (punkt 4):

»Det geografiske område ligger inden for følgende kommuner i departementet Bouches-du-Rhône: Kommuner, som er omfattet i deres helhed: Les Baux-de-Provence, Maussane-les-Alpilles og Le Paradou. Kommuner, som delvist er omfattet: Arles, Aureille, Eygalières, Eyguières, Fontvieille, Lamanon, Mas-Blanc-des-Alpilles, Mouriès, Orgon, Saint-Etienne-du-Grès, Saint-Martin-de-Crau, Saint-Rémy-de-Provence, Sénas og Tarascon.«

— I varespecifikationen:

»Alle etaper, lige fra produktionen af olivenerne til deres forarbejdning til knuste spiseoliven og pasteuriseringen af dem, finder sted i det geografiske område, som ligger inden for følgende kommuner i departementet Bouches-du-Rhône: Kommuner, som er omfattet i deres helhed: Les Baux-de-Provence, Maussane-les-Alpilles og Le Paradou. Kommuner, som delvist er omfattet: Arles, Aureille, Eygalières, Eyguières, Fontvieille, Lamanon, Mas-Blanc-des-Alpilles, Mouriès, Orgon, Saint-Etienne-du-Grès, Saint-Martin-de-Crau, Saint-Rémy-de-Provence, Sénas og Tarascon. Et kort, der afgrænser det geografiske område, sådan som det er vedtaget af det nationale udvalg for landbrugsfødevarer under Frankrigs nationale institut for oprindelse og kvalitet (Institut national de l'origine et de la qualité, INAO) på mødet den 20. juni 2013 efter forslag fra det ekspertudvalg, der er udpeget til dette formål, er blevet indleveret på kommunekontoret i de pågældende kommuner.«

Det geografiske områdes perimeter udvides således til dele af kommuner, der allerede var omfattet af det geografiske område, og til en ny tilstødende kommune, nemlig kommunen »Mas-Blanc-des-Alpilles« (som delvist er omfattet). Disse tilføjelser vedrører alle kommuner i det geografiske område med undtagelse af kommunen »Les Baux-de-Provence«, hvor hele kommunen allerede var omfattet af det geografiske område. De dele af kommuner, der er tilføjet til det geografiske områdes perimeter, opfylder de samme geologiske, jordbundsmæssige, klimatiske og floristiske afgrænsningskriterier som resten af oprindelsesbetegnelsen. Denne afgrænsning gør det desuden muligt at medtage en ny olivenforarbejdningsvirksomhed under oprindelsesbetegnelsen. Denne afgrænsnings godkendelsesdato (20. juni 2013) tilføjes efter en beslutning truffet af INAO's nationale udvalg for landbrugsfødevarer, som er kompetent til at godkende ændringen af et geografisk område på nationalt plan.

Det tilføjes endvidere, at olivenerne stammer fra oliven, der er høstet i identificerede parceller på de angivne betingelser. Følgende ordlyd tilføjes således i varespecifikationen:

»De knuste oliven stammer fra oliven høstet i identificerede parceller, som er beliggende i ovennævnte produktionsområde. Parcellerne identificeres på baggrund af kriterier, der er knyttet til parcellernes beliggenhed og fastsat af INAO's nationale udvalg for landbrugsfødevarer på mødet den 21. februar 2013 efter udtalelse fra det ekspertudvalg, som nævnte nationale udvalg har udpeget til dette formål. Alle producenter, der ønsker at få identificeret en parcel, indgiver en ansøgning til INAO's sekretariat ved hjælp af en formular efter den model, som er godkendt af INAO's direktør, inden den 31. maj før den første høst af oliven med denne oprindelsesbetegnelse og forpligter sig til at overholde kriterierne for plantningsområde. Listen over nye identificerede parceller godkendes hvert år af INAO's kompetente nationale udvalg efter udtalelse fra ovennævnte ekspertudvalg. Listen over identificerede parceller og identifikationskriterierne kan ses hos INAO's sekretariat og den pågældende sammenslutning.«

Denne procedure gør det muligt for kontrolorganerne at opliste alle parceller, der er egnede til at producere oprindelsesbetegnelsen i et givet år.

— Desuden tilføjes følgende ordlyd i punkt 3.4 i enhedsdokumentet og i varespecifikationen:

»Alle etaper, lige fra produktionen af olivenerne til forarbejdningen af de sorte oliven, finder sted i det afgrænsede geografiske område.«

Der tilføjes ikke nogen nye obligatoriske etaper i det geografiske område, men informationen om, at etaperne skal finde sted i det geografiske område, fremgik ikke klart af det tidligere resumé og varespecifikationen.

— Endvidere tilføjes der, udelukkende i varespecifikationen, de korthenvisninger, der er anvendt til at afgrænse det geografiske område:

»Et kort, der afgrænser det geografiske område, sådan som det er vedtaget af det nationale udvalg for landbrugsfødevarer under Frankrigs nationale institut for oprindelse og kvalitet (Institut national de l'origine et de la qualité, INAO) på mødet den 20. juni 2013 efter forslag fra det ekspertudvalg, der er udpeget til dette formål, er blevet indleveret på kommunekontoret i de pågældende kommuner.«

Der er tale om kortdata fra Frankrigs nationale institut for geografisk information og information om skove (Institut national de l'information géographique et forestière, IGN), som i modsætning til de oprindeligt anvendte matrikelplaner kan overføres til andre IT-medier.

Når der ansøges om en ændring af varespecifikationen, er Frankrigs nationale udvalg for betegnelser for mejeriprodukter, landbrugsfødevarer og skovbrugsprodukter under INAO i henhold til de gældende nationale procedurer kompetent til at udtale sig om ansøgningen, inden den indgives til Europa-Kommissionen. Ændringen træder dog først i kraft, når den er registreret på europæisk plan.

Bevis for oprindelse

Hele den følgende oprindelige tekst slettes fra dette afsnit i varespecifikationen og enhedsdokumentet (det tidligere resumé):

»Oliven samt korn og vin har altid udgjort de tre vigtigste afgrøder i Provence. Olivendyrkning har altid haft en fremtrædende plads i Vallée des Baux-de-Provence på trods af konkurrencen fra import og på trods af opgivelsen af oliventræer til fordel for dyrkning af gartneriafgrøder i forbindelse med etableringen af vandingskanaler. I 1786 påviste Abbé Couture i sin afhandling, at et af kendetegnene for Vallée des Baux-de-Provence er den store rigdom af olivensorter. Han optalte mindst seks hovedarter, herunder Salonenque, tidligere kaldet »Plant de Salon«, og »Béruguette«, tidligere kaldet »Aglandau« eller »Blanquette«. Disse to gamle og traditionelle sorter er de eneste, der er tilladt til produktion af den kontrollerede oprindelsesbetegnelse »Olives cassées de la Vallée des Baux-de-Provence«. Denne rigdom har gjort Vallée des Baux-de-Provence til en af de rigeste egne for tilberedning af oliven. Der er århundredgamle traditioner for at spise knuste grønne oliven, hele grønne oliven og sorte oliven. Produktionen af knuste grønne oliven foregår næsten udelukkende i Vallée des Baux-de-Provence. Med et årligt produktionsgennemsnit på 250 ton udgør knuste oliven den største produktion af spiseoliven i Vallée des Baux-de-Provence. Høsten af oliven, der forarbejdes på denne måde, begynder hvert år i september måned, hvor olivenproduktionsåret starter i Vallée des Baux-de-Provence. Denne produktions originalitet består hovedsagelig i »knusningen« af oliven, som i dag er mekanisk, men som i mange år var manuel og en traditionel aktivitet i denne region. De knuste oliven fra Vallée des Baux-de-Provence hører til de første, der kommer på markedet (i oktober-november), og er hvert år meget efterspurgte af kendere. Denne eftertragtethed hænger sammen med, at der er tale om et sæsonprodukt.«

Hvad angår den lovgivnings- og forskriftsmæssige udvikling på nationalt plan, er afsnittet »Bevis for, at produktet har oprindelse i det geografiske område« i varespecifikationen og i resuméet (punkt 4.4, »Bevis for oprindelse«), som udelukkende indeholdt oplysninger om »tilknytningen til den geografiske oprindelse«, således blevet ændret og medtager nu udelukkende indberetningspligt, føring af registre over produktets sporbarhed og kontrol af produktionsbetingelserne i varespecifikationen.

Der er således tilføjet forskellige afsnit, som erstatter de tidligere afsnit med hensyn til produktets historie og omdømme. Den nye foreslåede ordlyd beskriver de dokumenter, der er indført for at muliggøre sporing og kontrol af produkter med denne oprindelsesbetegnelse: de erhvervsdrivendes identifikationserklæring, en erklæring om ikke at have til hensigt helt eller delvist at fremstille produkter med denne oprindelsesbetegnelse i et givet år, et dyrkningsregister, registre over håndtering af oliven (som råvare) og knuste oliven (det færdige produkt), en årlig angivelse af olivenhøsten, en tilvirkningserklæring (også kaldet »fremstillingserklæring«), en årlig tilvirkningserklæring (også kaldet »årlig fremstillingserklæring«) for knuste oliven, en markedsføringserklæring (også kaldet »påberåbelseserklæring«) for knuste oliven med denne oprindelsesbetegnelse og en årlig angivelse af lagrene af knuste oliven med denne oprindelsesbetegnelse.

Desuden medtages den analytiske og organoleptiske undersøgelse, der allerede var taget højde for i de gældende bestemmelser, i den nævnte kontrolprocedure.

Afsnittet affattes som følger:

»Hele denne procedure afsluttes med analytiske og organoleptiske undersøgelser, der foretages ved at tage stikprøver af det færdige produkt, som er emballeret eller klar til at blive emballeret, således at det bliver muligt at kontrollere kvaliteten og overensstemmelsen med beskrivelsen af det færdige produkt defineret i punkt 2 ovenfor.«

Der er således tale om en kort beskrivelse af det kontrolsystem, der er indført for produktet.

Fremstillingsmetode

— Den indledende sætning »olivenerne skal høstes i identificerede plantager, der er beliggende i det afgrænsede produktionsområde« slettes fra dette afsnit i varespecifikationen og enhedsdokumentet (det tidligere resumé), eftersom proceduren for identifikation af parceller er beskrevet i varespecifikationens afsnit om det geografiske område.

Sorter

I varespecifikationen og enhedsdokumentet erstattes den oprindelige ordlyd:

»De stammer udelukkende fra sorterne Salonenque eller Béruguette. Sortsblanding inden afsætning er ikke tilladt.«

med følgende ordlyd:

»De anvendte oliven stammer udelukkende fra sorterne Salonenque og Aglandau (også kaldet Béruguette).«

Dermed tilføjes der en henvisning til det officielle navn på sorten »Aglandau«. Listen over godkendte sorter (Salonenque og Béruguette) ændres ikke som sådan, men sorten Aglandau bliver nu nævnt, da der er tale om det officielle navn på den sort, der lokalt kaldes Béruguette.

Beplantningstæthed

Reglerne om beplantningstæthed tilføjes.

Følgende ordlyd tilføjes til varespecifikationen:

»For alle plantager, der er etableret efter den 27. august 1997, skal hvert træ råde over et minimumsareal på 24 m2. Dette areal beregnes ved at gange afstanden mellem rækkerne med planteafstanden mellem træerne. Desuden skal der være en minimumsafstand mellem træerne på mindst 4 meter.«

Disse regler svarer til den almindelige lokale praksis, som sikrer træernes optimale udvikling. De gælder for alle træer, som er plantet efter den kontrollerede oprindelsesbetegnelses anerkendelse på nationalt plan. De gør det muligt at sikre overholdelsen af de anbefalede regler om beplantningstæthed i kommende plantager.

Beskæring

Følgende ordlyd tilføjes til varespecifikationen: »Oliventræerne beskæres mindst hvert andet år.«

Den såkaldte frugtsætningsbeskæring gør det muligt at regulere oliventræets produktion. De efterfølgende beskæringer forbedrer høsten. Beskæring foretages almindeligvis en gang om året, men eftersom oliventræets vækstcyklus er toårig, anbefales det i varespecifikationen at foretage en beskæring mindst hvert andet år.

Vanding

Følgende bestemmelse tilføjes til varespecifikationen:

»Vanding i oliventræets vækstperiode er tilladt indtil den årligt fastsatte høstdato for oprindelsesbetegnelsen.«

Det er besluttet at begrænse vandingen til høstens startdato, som fastsættes årligt for oprindelsesbetegnelsen. Denne dato er i overensstemmelse med almindelig praksis. Den gør det tilladt at vande træerne, når det er nødvendigt på grund af vedvarende tørke, for at undgå en alt for kraftig vandstress, der ville skade træet i vækstperioden og gå ud over frugterne kvalitet. Til gengæld er det, for at bevare de modne frugters kvalitet ved at undgå at fylde dem med vand, bedst at stoppe vandingen, når høsten begynder.

Træernes alder, når de indgår i produktionen

Følgende oprindelige tekst i varespecifikationen:

»Den kontrollerede oprindelsesbetegnelse »Olives cassées de la Vallée des Baux-de-Provence« kan kun tildeles oliven, som stammer fra træer, der er mindst fem år gamle«

erstattes med følgende tekst:

»Oprindelsesbetegnelsen »Olives cassées de la Vallée des Baux-de-Provence« tildeles kun oliven, som stammer fra træer, der har været plantet på parcellen i mindst fem år.«

For at skabe større klarhed tilføjes det således, at træernes alder, når de indgår i produktionen af oliven med denne oprindelsesbetegnelse, nemlig fem år, svarer til, at de har været »plantet på parcellen« i fem år (den identificerede parcel til oprindelsesbetegnelsen).

Udbytte

Det tilladte maksimale udbytte sættes op til 10 ton pr. hektar i stedet for højst 6 ton pr. hektar.

Følgende oprindelige ordlyd i varespecifikationen:

»Udbyttet pr. hektar må ikke overstige seks ton oliven pr. hektar.«

erstattes med følgende ordlyd:

»Udbyttet må ikke overstige 10 ton høstede oliven pr. hektar med oliventræer, uanset olivenernes anvendelsesformål. Udbyttet beregnes ud fra det samlede antal identificerede parceller på den bedrift, der producerer oliven til oprindelsesbetegnelserne »Huile d'olive de la Vallée des Baux-de-Provence«, »Olives cassées de la Vallée des Baux-de-Provence« og »Olives noires de la Vallée des Baux-de-Provence«. Træerne fra de unge plantager indgår således i produktionen i dag, og udbyttet fra disse olivenlunde ligger på ca. 8-10 ton pr. hektar. Det er desuden ikke ualmindeligt at finde olivenplantager, som er flere hundrede år gamle, og her har træerne en omfattende grenudvikling og en tilsvarende stor mængde oliven. Producenternes professionalisering og parcellernes renovering er ligeledes med til at optimere udbyttet. Desuden er beregningsmetoden for udbyttet blevet tilføjet for at undgå enhver fortolkning og gøre kontrollen lettere. Det tilføjes således, at dette udbytte beregnes ud fra den høstede produktion (og ikke ud fra træets samlede produktion, der omfatter de nedfaldne og ikke-opsamlede oliven, som ikke falder ind under betegnelsen) uanset olivenernes anvendelsesformål og ud fra det samlede antal identificerede parceller på den bedrift, der producerer oliven til oprindelsesbetegnelserne »Huile d'olive de la Vallée des Baux-de-Provence«, »Olives cassées de la Vallée des Baux-de-Provence« og »Olives noires de la Vallée des Baux-de-Provence««.

Høst af oliven

Der tilføjes forskellige bestemmelser med hensyn til høsten for at fastlægge bedre rammer for praksisserne og sikre de høstede olivens kvalitet.:

— Følgende oprindelige bestemmelse i varespecifikationen:

»Olivenerne skal stamme fra oliven, som høstes direkte fra træet, når de er godt modne«, slettes.

Den erstattes med følgende bestemmelser, som tilføjes i varespecifikationen:

»Høstens startdato fastsættes årligt med en beslutning truffet af direktøren for INAO efter begrundet forslag fra sammenslutningen. Olivenerne indsamles manuelt eller ved hjælp af en mekanisk proces, der sikrer frugtens integritet (det er forbudt at anvende elektriske grenrystere).«

Det er besluttet at indføre et system for høstens start for at sikre, at olivendyrkerne venter på, at olivenerne er tilstrækkeligt modne. Høstens startdato foreslås af sammenslutningen, som baserer forslaget på en sensorisk analyse af olivenprøver, der er repræsentative for hele det geografiske område.

Sætningen »oliven, som høstes direkte fra træet, når de er godt modne« er upræcis og erstattes med pligten til at indsamle olivenerne manuelt eller ved hjælp af en mekanisk proces, der sikrer frugtens integritet. Det er forbudt at anvende elektriske grenrystere, da de kan beskadige olivenerne.

— Følgende oprindelige ordlyd i varespecifikationen:

»Herefter opbevares olivenerne i tremmekasser og leveres til forarbejdningsvirksomhederne senest 48 timer efter høsten«

erstattes med følgende ordlyd:

»Olivenerne opbevares i tremmekasser eller pallebokse. Herefter leveres de, i henhold til lokal praksis, i god sundhedstilstand til forarbejdningsvirksomhederne senest 48 timer efter høsten.«

Olivenerne kan nemlig også høstes i pallebokse og ikke kun i (tremme)kasser, da denne type beholder ikke går ud over produktets kvalitet. Det er desuden nødvendigt, at de leveres til forarbejdningsvirksomhederne i god sundhedstilstand.

Forarbejdning af knuste oliven

Følgende bestemmelse: »Oliven, der har spor efter kontakt med jorden, må ikke anvendes til forarbejdning« tilføjes i varespecifikationen for at opnå en optimal produktkvalitet og respekt for de traditionelle metoder.

Følgende oprindelige ordlyd i varespecifikationen og resuméet:

»Olivenerne skal have en sådan størrelse, at der går højst 35 frugter på 100 g.«

der udelukkende i varespecifikationen blev suppleret med følgende ordlyd:

»Olivenerne inddeles efter størrelse og sorteres, inden de forarbejdes på konservesfabrikkerne. Disse skal være beliggende i det geografiske produktionsområde for den kontrollerede oprindelsesbetegnelse »Olives cassées de la Vallée des Baux-de-Provence«.«

slettes i enhedsdokumentet og erstattes med følgende ordlyd i varespecifikationen:

»Olivenerne inddeles efter størrelse og sorteres, inden de forarbejdes. Olivenerne skal have en sådan størrelse, at der går højst 35 frugter på 100 g. Partierne er ensartede, idet højst 5 % af frugterne har en sådan størrelse, at der går over 42 frugter på 100 g, og højst 5 % af frugterne har en sådan størrelse, at der går mindst 20 frugter på 100 g.«

De etaper, der finder sted i det geografiske område, er nævnt i afsnittet om det geografiske område i varespecifikationen og i punkt 3.4 i enhedsdokumentet.

Hvad angår sorteringen af oliven inden forarbejdningen, tilføjes følgende bestemmelse i varespecifikationen:

»Friske oliven, som har følgende fejl, må ikke udgøre mere end 5 % af de anvendte oliven:

— plettede oliven = stødmærker, som skyldes plukning, vind eller hagl

— rynkede eller bløde frugter

— insektstik

Andelen af ormstukne oliven skal være under 3 % af de anvendte oliven«.

Formålet er at fastlægge sorteringskriterier for olivenerne ved at definere fejl og tilladte maksimumværdier for disse fejl.

»De hele oliven knuses mekanisk og lægges i en alkalisk opløsning, indtil den bitre smag er delvis forsvundet. Den alkaliske opløsning erstattes derefter af rent vand, hvori olivenerne ligger i mindst 36 timer, idet vandet udskiftes hver tolvte time.«

erstattes med følgende ordlyd i varespecifikationen:

»Knusningen af de hele, friske frugter sker mekanisk. Efter knusningen må stykker af olivenkød ikke udgøre mere end 5 % af de anvendte oliven. Olivenerne lægges i en alkalisk opløsning, hvis massefylde ikke overstiger 1 025. Efter udblødning og indtil den bitre smag er delvis forsvundet, erstattes den alkaliske opløsning med rent vand. Olivenerne ligger i vandet mindst 36 timer, og vandet skiftes med efterfølgende skylninger, indtil det er klart. Efter osmose og stabilisering ligger massefylden på mellem 1 036 og 1 050. Det er kun tilladt at bruge citronsyre og mælkesyre til at sænke saltlagens pH.«

Dermed tilføjes følgende oplysninger: den accepterede maksimale mængde af olivenkød i partierne, værdien for saltlagens massefylde og de tilsætningsstoffer, der er tilladt til at sænke saltlagens pH.

Pligten til at skifte olivenernes skyllevand »hver tolvte time« erstattes med en pligt til at skifte vandet »med efterfølgende skylninger, indtil det er klart«. Målet er at opnå klart vand ved processens afslutning, hvilket er et tegn på, at olivenerne er blevet skyllet tilstrækkeligt.

Alle disse tilføjelser og ændringer gør det muligt at sikre, at der opnås et kvalitetsprodukt, som indeholder et maksimalt antal hele knuste frugter, der er tilstrækkeligt skyllet og stabiliseret i henhold til de traditionelle fremstillingsmetoder.

Oplagring af knuste oliven inden emballering

Følgende oprindelige ordlyd i varespecifikationen:

»Olivenerne lagrer i saltlage. Efter lagring i saltlage skal olivenerne opbevares ved en temperatur mellem +4 °C og + 8 °C.«

og i resuméet (punkt 4.5): »olivenerne lagrer i saltlage,«

slettes i enhedsdokumentet og erstattes i varespecifikationen med følgende ordlyd:

»Olivenerne lagrer i saltlage senest otte dage efter afbitringen og i højst 12 måneder ved en temperatur på mellem 2 °C og 4 °C.«

For at sikre optimale opbevaringsbetingelser inden markedsføringen tilføjes der således en maksimal opbevaringstid i saltlage, som fastsættes til 12 måneder. Ud fra denne betragtning nedsættes opbevaringstemperaturen til »mellem 2 °C og 4 °C« i stedet for »mellem 4 °C og 8 °C«.

Desuden tilføjes følgende ordlyd i varespecifikationen, hvad angår pasteurisering:

»I tilfælde af pasteurisering finder denne sted i det geografiske område for oprindelsesbetegnelsen med henblik på at sikre produktets overensstemmelse med beskrivelsen i punkt 2 inden den første markedsføring af oliven med denne oprindelsesbetegnelse. Til dette formål anvender de erhvervsdrivende en maksimal pasteuriseringsværdi på 2 000 sekunder (ved en teoretisk temperatur på 70 °C). Målet er således at undgå en overkogning af olivenerne, da det risikerer at gøre olivenerne bløde og at gøre deres farve lidt for mat, så den bliver brun i stedet for klart grøn. Derfor er der i kontrolproceduren taget højde for en skærpet kontrol med pasteuriseringen, således at man regelmæssigt kontrollerer pasteuriseringsapparaternes registreringer og kontrollerer produktets karakteristika efter pasteuriseringen.«

Dette afsnit tilføjes ligeledes i punkt 3.5 i enhedsdokumentet med næsten samme ordlyd (kun formen adskiller sig en smule), og baggrunden er helt identisk med varespecifikationens ordlyd.

Pasteurisering er stadig frivillig, men hvis den foretages, er der i de nye bestemmelser taget højde for, at den skal finde sted i det geografiske område efter en bestemt pasteuriseringsværdi. Pligten til at foretage pasteuriseringen i det geografiske område gør det muligt at sørge for en kontrol af de pasteuriserede produkter inden deres første markedsføring med denne oprindelsesbetegnelse for at tjekke, at de har de karakteristika, der er fastlagt i punkt 2 i varespecifikationen (»beskrivelse«).

Aromatisering

Den oprindelige bestemmelse i varespecifikationen og resuméet:

»og disse oliven tilsættes udelukkende fennikel.«

erstattes med følgende bestemmelse i varespecifikationen og i punkt 3.3 i enhedsdokumentet:

»De knuste oliven tilsættes udelukkende fennikel (Foeniculum vulgare var.) i form af plantedele og frøkorn fra planten. Et ekstrakt af fennikel dyrket i handelsøjemed eller et afkog eller udtræk af fennikel, som den erhvervsdrivende har fremstillet, kan tilsættes.«

Betingelserne for tilsætning af fennikel defineres bedre. Det tilføjes således, at aromatisering sker ved at tilsætte plantedele og frøkorn fra planten, og at et ekstrakt af fennikel dyrket i handelsøjemed eller et afkog eller udtræk af fennikel, som den erhvervsdrivende har fremstillet, ligeledes kan tilsættes. Desuden tilføjes det latinske navn for fennikel af præcisionshensyn, nemlig Foeniculum vulgare var.

Tilknytning til det geografiske område

Både i varespecifikationen og i enhedsdokumentet (eller det tidligere resumé) er hele afsnittet om tilknytning blevet omskrevet.

Der er hovedsagelig tale om tilføjelser, som ikke ændrer grundlaget for årsagssammenhængen mellem det geografiske områdes særlige karakteristika og de oprindeligt beskrevne særlige karakteristika ved produktet.

— Følgende oprindelige ordlyd i resuméet:

»Det geografiske produktionsområde i Vallée des Baux-de-Provence afgrænses mod nord af Alpilleskanalen og mod syd af Craponnekanalen.«

og i varespecifikationen:

»Det geografiske produktionsområde i Vallée des Baux-de-Provence afgrænses klart mod nord af Alpilleskanalen og mod syd af Craponnekanalen.«

ændres en smule og erstattes i varespecifikationen og enhedsdokumentet med følgende ordlyd:

»Det geografiske område tilhører bjergmassivet Alpillerne og ligger ved aflejringerne i dets udkant og Crauslettens nordlige grænse.«

Denne ajourføring skyldes, at det geografiske områdes afgrænsning er ændret en smule, så Alpilleskanalen og Craponnekanalen ikke længere udgør det geografiske områdes grænser.

Desuden tilføjes følgende oplysninger for at supplere denne beskrivelse:

»Bjergkæden Alpillerne (som har en maksimal højde på 400 m) strækker sig fra vest mod øst over ca. 30 km og omfatter de kalkholdige bakker, der er mest typiske for Provence, og som er beliggende mellem Rhône, Durance og Crau. Dette massiv udgør den vestligste bjergkæde i Provences foldebjerge. Det er et eroderet massiv med et skrånende, malerisk relief, og det består hovedsagelig af kalksten fra Kridttiden og Jura for den sydlige dels vedkommende.«

— Følgende oprindelige ordlyd i varespecifikationen (som ikke var medtaget i resuméet):

»Olivenlundenes beliggenhed i denne dal er i tidens løb blevet præget af etableringen af vandingskanaler. Oliventræet har således altid haft en fremtrædende plads i de sektorer, hvor vanding var vanskelig, og det undgik rydning, mens det i andre sektorer forsvandt til fordel for gartneriafgrøder.«

slettes, da der er tale om historiske oplysninger, som ikke giver nogen reel dokumentation for tilknytningen til den geografiske oprindelse.

— Følgende oprindelige ordlyd i varespecifikationen:

»Det afgrænsede område Vallée des Baux-de-Provence adskiller sig som følge af sine særlige geologiske og klimatiske karakteristika.«

og i resuméet:

»Området er kendetegnet ved særlige geologiske og klimatiske forhold.«

samt følgende oprindelige ordlyd i varespecifikationen:

»På denne del af bakkerne er jorden kalkholdig, svagt farvet og stenet med en høj brændværdi samt meget høj luftning og permeabilitet. Klimaet er et middelhavsklima med varme og tørre somre, relativt regnfulde efterår og forår og en karakteristisk tilstedeværelse af »mistralen« (nordenvind). De sorter, der findes i Vallée des Baux, er særligt velegnede til jordbundsforholdene. Takket være bjergkæden Alpillerne er Vallée de Baux-de-Provence meget mindre udsat for vind og frost om foråret og navnlig for tåge, som går ud over olivenblomsternes kernesætning og fremmer visse svampesygdomme.«

ændres og suppleres for at give en mere uddybende redegørelse for det geografiske områdes særlige karakteristika: En del af denne ordlyd er medtaget i beskrivelsen af »årsagssammenhængen«, men den del, der vedrører beskrivelsen af klimaet, jordbunden og sorterne, slettes og erstattes af følgende oplysninger (som tilføjes i enhedsdokumentet og varespecifikationen):

»Det geografiske område har følgende klimatiske særpræg:

— middelhavsklima

— store sæsonbestemte udsving og årlige udsving med hensyn til varme- og nedbørsmønstre

— nedbør, som er kendetegnet ved korte, men kraftige tordenbyger, der hovedsagelig finder sted om efteråret og foråret. Nedbøren, som er i størrelsesordenen 700 mm om året, er koncentreret over 50 dage

— en tør sæson præget af tørre og varme somre, evt. med hedebølger, hvor der ofte er vandmangel, navnlig i juli måned

— tempererede vintre, hvor den koldeste måned er januar

— gennemsnitstemperaturer på 13,6 °C med udsving på 1-2 °C mindre på Alpillernes nordlige skråning og risiko for forårsfrost

— stærk vind, der blæser mere end 100 dage om året, hovedsagelig fra nord (mistralen) eller vest (tramontanaen)

— et enestående soltimetal med en samlet varighed på 2 800 timer om året.

Den karakteristiske jord i det geografiske område er stenet (40-80 % sten) og er kalkholdig med sandblandet siltjord eller sandblandet lerjord på bjergmassivet Alpillerne og ved aflejringerne i dets udkant. Den nordlige kant af det gamle Crau, der stadig kaldes »Crau d'Eyguières«, har en rød, jernoxid- og lerholdig jordbund, som er meget stenet (30-60 cm kiselholdige rullesten) og rig på kalkaflejringer, der stammer fra erosionen af Alpillernes sydlige bjergrelieffer.

Olivenlundene i bjergmassivet Alpillerne er hovedsagelig beliggende på stenet, kalkholdig jord, der er opstået ud fra skråningen ved bjergfoden, lagdelt sandsten og de mere eller mindre tykke aflejringer, der fylder dalkløfterne. Den fine fraktions tekstur er generelt sandblandet siltjord og sjældnere sandblandet lerjord. Den samlede andel af kalk udgør i gennemsnit 20-30 % og kan nå op på 40 %, og andelen af aktiv kalk overstiger sjældent 8 %. Jordens pH ligger på mellem 8 og 8,5.«

Endvidere tilføjes der, udelukkende i varespecifikationen, følgende supplerende beskrivende oplysninger om det geografiske områdes særlige klima, geologi og vegetation:

»Rhônedalen har indflydelse på den vestlige del af massivet. Der falder mere nedbør, temperaturerne er mildere, og der er mindre frost om vinteren og om foråret. Den sydlige bjergfod, som er beskyttet mod mistralens kolde vind, giver mulighed for en tidligere høst og er også mere solrig. Bjergskråningens skyggeside får mere nedbør. I fordybningerne og bunden af de små dale gør mikroklimaet (mindre solpåvirkning og beskyttelse mod vinden) det muligt at opnå en vis kølighed om sommeren. Disse karakteristika giver en særlig flora og fauna med hensyn til middelhavsbioklimaet, navnlig fordi de er tilpasset til en lang periode med vandmangel. Det geografiske område er et eroderet massiv med et malerisk relief, hvis skelet hovedsagelig består af kalkholdige formationer og mergel fra Nedre Kridt og dolomitkalksten fra Jura for den sydlige dels vedkommende. Tertiære flod- og søaflejringer af meget uensartet kalk, konglomerater, sandsten, mergel og sand er i stort omfang til stede i synklinalfolden på vest-øst-aksen. I kvartærdelen af Alpillerne har frostsprængning af de kalkholdige klipper spillet en vigtig rolle og har skabt de sten- eller sandstensdepoter, der løber neden under aflejrings- eller flodaflejringsopslæmningerne fra nyere tid. Bjergmassivet Alpillernes sydlige skråninger afgrænses af kanten af det gamle Crau, som kendetegnes ved sine flodaflejringer, der består af kalk- og kvartsholdige rullesten fra Villafranchian, som Durance førte med sig, da den løb igennem hullet til Saint-Pierre de Vence. Klimaet, i kombination med områdets geomorfologi, forklarer i vid udstrækning tilstedeværelsen af de forskellige typer vegetation i middelhavsbæltet, der er kendetegnet ved aleppofyr (Pinus halepensis) og steneg (Quercus ilex). Området, hvor der hovedsagelig er et middelhavsmesoklima, er et sandt biogeografisk knudepunkt og tæller omkring 960 plantearter, heraf 50, som er på grænsen af udbredelsesområdet, og som er tilpasset til tørke og kalkholdig jord.«

— Følgende oprindelige ordlyd i varespecifikationen:

»Det geografiske område, som bjergkæden Alpillerne udgør, med en særlig jordbund og et særligt klima, forekomsten af gamle, velkendte sorter i området og dyrkningsmetoder udviklet ud fra producenternes erfaringer og arbejdsindsats gør Vallée des Baux-de-Provence til et særlig velegnet område til produktion af oliven.«

og i resuméet:

»Dette geografiske område med kalkholdig jordbund og middelhavsklima, forekomsten af gamle, velkendte sorter i området og dyrkningsmetoder udviklet af producenternes erfaringer og arbejdsindsats gør Vallée des Baux-de-Provence til et særlig velegnet område for produktion af oliven«

slettes, da de oplysninger, som den indeholder, er medtaget andre steder i dette afsnit på en mere uddybende måde.

Der tilføjes oplysninger om de menneskelige faktorer:

I varespecifikationen og enhedsdokumentet: »Oliven samt korn og vin har altid udgjort de tre vigtigste afgrøder i Provence.«

Udelukkende i varespecifikationen: »Olivendyrkning har altid haft en fremtrædende plads i Vallée des Baux-de-Provence på trods af konkurrencen fra import og på trods af opgivelsen af oliventræer til fordel for dyrkning af gartneriafgrøder i forbindelse med etableringen af vandingskanaler.«

I varespecifikationen og enhedsdokumentet:

»I 1786 påviste Abbé Couture i sin afhandling, at et af kendetegnene for Vallée des Baux-de-Provence var den store rigdom af olivensorter. Han optalte mindst seks hovedarter, herunder Salonenque, tidligere kaldet »Plant de Salon«, og Béruguette, tidligere kaldet »Aglandau« eller »Blanquette«. Disse to gamle og traditionelle sorter er de eneste, der er tilladt til og anvendes til produktion af oprindelsesbetegnelsen »Olives cassées de la Vallée des Baux-de-Provence«. Denne rigdom har gjort Vallée des Baux-de-Provence til en af de rigeste egne for tilberedning af oliven. Der er århundredgamle traditioner for at spise knuste grønne oliven, hele oliven og sorte oliven. Produktionen af knuste grønne oliven foregår næsten udelukkende i Vallée des Baux-de-Provence. Høsten af oliven, der forarbejdes på denne måde, begynder hvert år i slutningen af august, hvor olivenproduktionsåret starter i Vallée des Baux-de-Provence. Denne produktions originalitet består hovedsagelig i »knusningen« af oliven, som i dag er mekanisk, men som i mange år var manuel og en traditionel aktivitet i denne region. Fremstillingsmetoden er enkel og traditionel: Efter knusningen lægges olivenerne i en alkalisk opløsning, indtil den bitre smag er delvis forsvundet. Den alkaliske opløsning erstattes derefter af rent vand, hvori olivenerne ligger i mindst 36 timer, idet vandet udskiftes jævnligt. Olivenerne lagrer i saltlage med en massefylde på mellem 1 036 og 1 050 og kan pasteuriseres. Det er kun tilladt at bruge citronsyre og mælkesyre til at sænke saltlagens pH.«

De menneskelige faktorer suppleres således navnlig med den traditionelle fremstillingsmetode for knuste oliven.

Følgende oplysninger om produktets særlige karakteristika tilføjes i varespecifikationen og enhedsdokumentet:

»»Olives cassées de la Vallée des Baux-de-Provence« er spiseoliven, hvis særlige karakteristika er knyttet til:

— at der er tale om »knuste« grønne oliven. Knusningen af de hele, friske frugter sker mekanisk

— at det udelukkende er sorterne Salonenque eller Aglandau (også kaldet »Béruguette« eller »Blanquette«), som anvendes

— at de har en markant smag af fennikel, som skyldes, at det udelukkende er denne aromatiske plante, der anvendes til at give smag

— at saltlagen indeholder stykker af fennikelkviste

— at de er faste i munden

— at de har en sådan minimumsstørrelse, at der går højst 35 frugter på 100 g.«

Oplysninger, der beskriver »årsagssammenhængen« i forbindelse med det geografiske områdes særlige karakteristika og produktets særlige karakteristika, tilføjes i varespecifikationen og enhedsdokumentet med følgende ordlyd: »På denne del af bakkerne er jorden kalkholdig, svagt farvet og stenet med en høj brændværdi samt meget høj luftning og permeabilitet, hvilket fremmer olivenproduktionen. Vallée de Baux-de-Provence er beskyttet af bjergkæden Alpillerne og er derfor ikke særligt udsat for tåge, som går ud over olivenblomsternes kernesætning og fremmer visse svampesygdomme. Vallée des Baux-de-Provence er således et særlig velegnet område til produktion af oliven. Det geografiske områdes klima- og jordbundsforhold ligger også til grund for udvælgelsen af de sorter, der anvendes til »Olives cassées de la Vallée des Baux-de-Provence«. Salonenque er en sort, der er perfekt egnet til kalkholdig, stenet og ikke særligt dyb jord samt tørre somre og vind. Frugterne modnes meget tidligt. De anvendes ligeledes til fremstilling af oprindelsesbetegnelsen »Huile d'olive de la Vallée des Baux-de-Provence«. Aglandau eller »Béruguette«, der er mere følsom over for tørke end Salonenque, er blevet udbredt takket være sin modstandsdygtighed over for kulde og vind og sin senere modning, der er velegnet til det lokale klima. Den er meget udbredt i Provence.

Vild fennikel er meget udbredt i Vallée des Baux-de-Provence. Da den blomstrer om sommeren, står den i frø på tidspunktet for høsten af Salonenqueoliven, og derfor anvendes den traditionelt til fremstilling af knuste oliven, da dens smag passer fint sammen med olivensmagen. Med olivenernes enkle og traditionelle fremstillingsmetode bevares den karakteristiske smag og frugtens fasthed.«

Mærkning

Følgende oprindelige bestemmelser i den registrerede varespecifikation og resuméet:

»Mærkningen af oliven med den kontrollerede oprindelsesbetegnelse »Olives cassées de la Vallée des Baux-de-Provence«… skal omfatte:

— benævnelsen »Olives cassées de la Vallée des Baux-de-Provence«

— benævnelsen »appellation d'origine contrôlée« (kontrolleret oprindelsesbetegnelse…) eller »AOC«

— Hvis der uafhængigt af adressen på mærkningen er angivet navnet på en bedrift eller et mærke, gentages betegnelsen mellem ordene »appellation«… og »contrôlée«.

Disse benævnelser skal samles inden for samme synsfelt og på samme etiket. Der anvendes skrifttyper, som er synlige, læselige, ikke til at fjerne og tilstrækkelig store til, at de træder klart frem på den bund, de er trykt på, og så man klart kan skelne mellem dem og de øvrige skrevne angivelser og tegninger.«

erstattes i varespecifikationen og enhedsdokumentet med følgende bestemmelser: »Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af oliven med oprindelsesbetegnelsen »Olives cassées de la Vallée des Baux-de-Provence« følgende oplysninger:

— oprindelsesbetegnelsen »Olives cassées de la Vallée des Baux-de-Provence«

— benævnelsen »appellation d'origine protégée« (beskyttet oprindelsesbetegnelse…) eller »AOP«.

Disse oplysninger skal samles inden for samme synsfelt og på samme etiket. De skal stå med synlige, læselige, uudslettelige bogstaver, som træder klart frem fra den baggrund, de er trykt på, og være tilstrækkeligt store til, at oplysningerne tydeligt kan skelnes fra alle de øvrige skrevne angivelser og tegninger.«

De mærkningsoplysninger, der er specifikke for betegnelsen, er således bragt i overensstemmelse med bestemmelserne i forordning (EU) nr. 1151/2012, idet man har slettet de nationale benævnelser »AOC« eller »appellation d'origine contrôlée« (kontrolleret oprindelsesbetegnelse) og erstattet dem med de europæiske benævnelser »appellation d'origine protégée« (beskyttet oprindelsesbetegnelse…) eller »AOP«.

Afsnittet »Krav i nationale bestemmelser«

Hvad angår den lovgivnings- og forskriftsmæssige udvikling på nationalt plan, slettes henvisningen til dekret af 27. august 1997 om anerkendelse af den kontrollerede oprindelsesbetegnelse på fransk område, og der tilføjes en tabel med de vigtigste punkter, der skal kontrolleres, samt deres referenceværdier og evalueringsmetode.

Andet

I afsnittene »Medlemsstatens kompetente myndighed«, »Ansøgende sammenslutning« og »Henvisninger vedrørende kontrolorganet«: De relevante officielle organers navn og kontaktoplysninger og sammenslutningens kontaktoplysninger er blevet ajourført. Hvad angår sammenslutningens sammensætning og juridiske status, er denne i det væsentlige uændret. Sammenslutningen består stadig af olivenproducenter, olivenforarbejdningsvirksomheder og olivenmøller.

Afsnit Oprindelige kontaktoplysninger og tekst (varespecifikationen og enhedsdokumentet) Ajourførte kontaktoplysninger og tekst (varespecifikationen) Medlemsstatens kompetente myndighed Navn: Institut National des Appellations d'Origine 138, Champs Elysées 75008 PARIS FRANKRIG Tlf. +33 153898000 Fax +33 142255797 Institut national de l'origine et de la qualité (INAO) 12 rue Henri Rol-Tanguy — TSA 30003 93555 Montreuil-sous-Bois Cedex FRANKRIG Tlf. +33 1173303800 Fax +33 1173300804 E-mail: info@inao.gouv.fr Den ansøgende sammenslutning Navn: Syndicat Interprofessionnel de l'Olivier de la Vallée des Baux Adresse: Mairie de Maussane les Alpilles 13520 MAUSSANE LES ALPILLES FRANKRIG I enhedsdokumentet: Sammensætning: producenter/forarbejdningsvirksomheder (x) andet () I varespecifikationen: Denne sammenslutning blev oprettet i 1994 og er sammensat af alle civile og juridiske personer, der beskæftiger sig med olivenprodukter fra Vallée des Baux-de-Provence. Den består af olivenproducenter, olivenforarbejdningsvirksomheder og olivenmøller. Syndicat AOP Huile d'olive et Olives de la Vallée des Baux-de-Provence (SIOVB) Vallon de la Fontaine 13520 Les Baux-de-Provence FRANKRIG Tlf. +33 490543842 Fax +33 484253288 E-mail: contact@siovb.com Sammensætning: producenter og forarbejdningsvirksomheder. Juridisk status: erhvervssammenslutning, som er underlagt de arbejdsretlige regler i Frankrig. Kontrolorganer INAO 138, Champs Elysées 75008 PARIS D.G.C.C.R.F. 59, Bd. V. Auriol Teledoc 251 75703 Paris Cedex 13 FRANKRIG Institut national de l'origine et de la qualité (INAO) Adresse: Arborial – 12 rue Henri Rol-Tanguy TSA 30003 – 93555 Montreuil-sous-Bois Cedex FRANKRIG Tlf. +33 173303800 Fax +33 173300804 E-mail: info@inao.gouv.fr Direction générale de la concurrence, de la consommation et de la répression des fraudes (DGCCRF) Adresse: 59, boulevard Vincent Auriol – 75703 Paris Cedex 13 FRANKRIG Tlf. +33 144871717 Fax +33 144973037 DGCCRF er et direktorat under økonomiministeriet. I henhold til bestemmelserne i artikel 37 i forordning nr. 1151/2012 varetages kontrollen af varespecifikationens overholdelse inden markedsføringen af et produktcertificeringsorgan, hvis navn og kontaktoplysninger findes på INAO's websted og i Europa-Kommissionens database.

ENHEDSDOKUMENT

»OLIVES CASSÉES DE LA VALLÉE DES BAUX-DE-PROVENCE«

EU-nr.: PDO-FR-0051-AM01 — 16.8.2017

BOB ( X ) BGB ( )

1. Betegnelse

»Olives cassées de la Vallée des Baux-de-Provence«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Olives cassées de la Vallée des Baux-de-Provence« er knuste grønne spiseoliven. De stammer udelukkende fra sorterne Salonenque eller Aglandau (også kaldet »Béruguette«). Sortsblanding inden afsætning er ikke tilladt. Olivenerne skal have en sådan størrelse, at der går højst 35 frugter på 100 g. Partierne er ensartede, idet højst 5 % af frugterne har en sådan størrelse, at der går over 42 frugter på 100 g, og højst 5 % af frugterne har en sådan størrelse, at der går mindst 20 frugter på 100 g. Olivenerne er knuste, hele og uden snit. Det er dog tilladt, at højst 5 % af olivenerne ikke er knuste, og at 5 % af olivenerne er sprængte. Det drejer sig om grønne oliven, som er tilsat fennikel (Foeniculum vulgare var.). Olivenerne er faste i munden og har en markant smag af fennikel, som ikke må overdøves af den salte smag. De kan være let bitre. »Olives cassées de la Vallée des Baux-de-Provence« smager ikke gæret, af sæbe (natron) eller af træ.

De sælges i en klar eller let grumset, men aldrig rød saltlage, som indeholder stykker af fennikelkviste.

3.3. Foder (kun for produkter af animalsk oprindelse) og råvarer (kun for forarbejdede produkter)

»Olives cassées de la Vallée des Baux-de-Provence« stammer udelukkende fra sorterne Salonenque og Aglandau. De tilsættes fennikel (Foeniculum vulgare var.) i form af plantedele og frøkorn fra planten. Et ekstrakt af fennikel dyrket i handelsøjemed eller et afkog eller udtræk af fennikel, som den erhvervsdrivende har fremstillet, kan tilsættes.

3.4. Specifikke etaper af produktionen, som skal finde sted i det afgrænsede geografiske område

Alle etaper, lige fra produktionen af olivenerne til deres forarbejdning til knuste spiseoliven og pasteuriseringen af dem, finder sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Hvis produktet pasteuriseres, finder pasteuriseringen sted i det geografiske område for oprindelsesbetegnelsen med henblik på at sikre produktets overensstemmelse med beskrivelsen i punkt 3.2 inden den første markedsføring af oliven med denne oprindelsesbetegnelse. De erhvervsdrivende anvender en maksimal pasteuriseringsværdi på 2 000 sekunder (ved en teoretisk temperatur på 70 °C). Målet er således at undgå en overkogning af olivenerne, da det risikerer at gøre olivenerne bløde og ændre deres farve, så den bliver brun i stedet for klart grøn. Derfor er der i kontrolproceduren taget højde for en skærpet kontrol med pasteuriseringen, således at man regelmæssigt kontrollerer pasteuriseringsapparaternes registreringer og kontrollerer produktets karakteristika efter pasteuriseringen.

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af oliven med oprindelsesbetegnelsen »Olives cassées de la Vallée des Baux-de-Provence« følgende oplysninger:

— oprindelsesbetegnelsen »Olives cassées de la Vallée des Baux-de-Provence«

— benævnelsen »appellation d'origine protégée« (beskyttet oprindelsesbetegnelse…) eller »AOP«.

Disse oplysninger skal samles inden for samme synsfelt og på samme etiket.

De skal stå med synlige, læselige, uudslettelige bogstaver, som træder klart frem fra den baggrund, de er trykt på, og være tilstrækkeligt store til, at oplysningerne tydeligt kan skelnes fra alle de øvrige skrevne angivelser og tegninger.

4. Kort angivelse af det geografiske områdes afgrænsning

Det geografiske område ligger inden for følgende kommuner i departementet Bouches-du-Rhône:

Kommuner, som er omfattet i deres helhed: Les Baux-de-Provence, Maussane-les-Alpilles og Le Paradou.

Kommuner, som delvist er omfattet: Arles, Aureille, Eygalières, Eyguières, Fontvieille, Lamanon, Mas-Blanc-des-Alpilles, Mouriès, Orgon, Saint-Etienne-du-Grès, Saint-Martin-de-Crau, Saint-Rémy-de-Provence, Sénas og Tarascon.

5. Tilknytning til det geografiske område

Det geografiske område tilhører bjergmassivet Alpillerne og ligger ved aflejringerne i dets udkant og Crauslettens nordlige grænse. Bjergkæden Alpillerne (som har en maksimal højde på 400 m) strækker sig fra vest mod øst over ca. 30 km og omfatter de kalkholdige bakker, der er mest typiske for Provence, og som er beliggende mellem Rhône, Durance og Crau. Dette massiv udgør den vestligste bjergkæde i Provences foldebjerge. Det er et eroderet massiv med et skrånende, malerisk relief, og det består hovedsagelig af kalksten fra Kridttiden og Jura for den sydlige dels vedkommende.

Det geografiske område har følgende klimatiske særpræg:

— middelhavsklima

— store sæsonbestemte udsving og årlige udsving med hensyn til varme- og nedbørsmønstre

— nedbør, som er kendetegnet ved korte, men kraftige tordenbyger, der hovedsagelig finder sted om efteråret og foråret. Nedbøren, som er i størrelsesordenen 700 mm om året, er koncentreret over 50 dage

— en tør sæson præget af tørre og varme somre, evt. med hedebølger, hvor der ofte er vandmangel, navnlig i juli måned

— tempererede vintre, hvor den koldeste måned er januar

— gennemsnitstemperaturer på 13,6 °C med udsving på 1-2 °C mindre på Alpillernes nordlige skråning og risiko for forårsfrost

— stærk vind, der blæser mere end 100 dage om året, hovedsagelig fra nord (mistralen) eller vest (tramontanaen)

— et enestående soltimetal med en samlet varighed på 2 800 timer om året.

Det geografiske område er et eroderet massiv med et malerisk relief, hvis skelet hovedsagelig består af kalkholdige formationer og mergel fra Nedre Kridt og dolomitkalksten fra Jura for den sydlige dels vedkommende.

Den karakteristiske jord i det geografiske område er stenet (40-80 % sten) og er kalkholdig med sandblandet siltjord eller sandblandet lerjord på bjergmassivet Alpillerne og ved aflejringerne i dets udkant. Den nordlige kant af det gamle Crau, der stadig kaldes »Crau d'Eyguières«, har en rød, jernoxid- og lerholdig jordbund, som er meget stenet (30-60 cm kiselholdige rullesten) og rig på kalkaflejringer, der stammer fra erosionen af Alpillernes sydlige bjergrelieffer.

Olivenlundene i bjergmassivet Alpillerne er hovedsagelig beliggende på stenet, kalkholdig jord, der er opstået ud fra skråningen ved bjergfoden, lagdelt sandsten og de mere eller mindre tykke aflejringer, der fylder dalkløfterne. Den fine fraktions tekstur er generelt sandblandet siltjord og sjældnere sandblandet lerjord. Den samlede andel af kalk udgør i gennemsnit 20-30 % og kan nå op på 40 %, og andelen af aktiv kalk overstiger sjældent 8 %. Jordens pH ligger på mellem 8 og 8,5.

Oliven samt korn og vin har altid udgjort de tre vigtigste afgrøder i Provence. I 1786 bemærkede Abbé Couture i sin afhandling, at et af kendetegnene for Vallée des Baux-de-Provence var den store rigdom af olivensorter, og han optalte mindst seks hovedarter, herunder Salonenque, tidligere kaldet »Plant de Salon«, og Béruguette, tidligere kaldet »Aglandau« eller »Blanquette«. Disse to gamle og traditionelle sorter er de eneste, der er tilladt til og anvendes til produktion af oprindelsesbetegnelsen »Olives cassées de la Vallée des Baux-de-Provence«.

Denne rigdom har gjort Vallée des Baux-de-Provence til en af de rigeste egne for tilberedning af oliven. Der er århundredgamle traditioner for at spise knuste grønne oliven og hele sorte oliven. Produktionen af knuste grønne oliven foregår næsten udelukkende i Vallée des Baux-de-Provence. Høsten af oliven, der forarbejdes på denne måde, begynder hvert år i slutningen af august, hvor olivenproduktionsåret starter i Vallée des Baux-de-Provence. Denne produktions originalitet består hovedsagelig i »knusningen« af oliven, som i dag er mekanisk, men som i mange år var manuel og en traditionel aktivitet i denne region. Fremstillingsmetoden er enkel og traditionel: Efter knusningen lægges olivenerne i en alkalisk opløsning, indtil den bitre smag er delvis forsvundet. Den alkaliske opløsning erstattes derefter af rent vand, hvori olivenerne ligger i mindst 36 timer, idet vandet udskiftes jævnligt. Olivenerne lagrer i saltlage med en massefylde på mellem 1 036 og 1 050. Det er kun tilladt at bruge citronsyre og mælkesyre til at sænke saltlagens pH.

»Olives cassées de la Vallée des Baux-de-Provence« er spiseoliven, hvis særlige karakteristika er knyttet til:

— at der er tale om »knuste« grønne oliven. Knusningen af de hele, friske frugter sker mekanisk

— at det udelukkende er sorterne Salonenque eller Aglandau, som anvendes

— at de har en markant smag af fennikel, som skyldes, at det udelukkende er denne aromatiske plante, der anvendes til at give smag

— at saltlagen indeholder stykker af fennikelkviste

— at de er faste i munden

— at de har en sådan minimumsstørrelse, at der går højst 35 frugter på 100 g.

På denne del af bakkerne er jorden kalkholdig, svagt farvet og stenet med en høj brændværdi samt meget høj luftning og permeabilitet, hvilket fremmer olivenproduktionen. Vallée de Baux-de-Provence er beskyttet af bjergkæden Alpillerne og er derfor ikke særligt udsat for tåge, som går ud over olivenblomsternes kernesætning og fremmer visse svampesygdomme. Vallée des Baux-de-Provence er således et særlig velegnet område til produktion af oliven. Det geografiske områdes klima- og jordbundsforhold ligger også til grund for udvælgelsen af de sorter, der anvendes til »Olives cassées de la Vallée des Baux-de-Provence«. Salonenque er en sort, der er perfekt egnet til kalkholdig, stenet og ikke særligt dyb jord samt tørre somre og vind. Frugterne modnes meget tidligt. De anvendes ligeledes til fremstilling af oprindelsesbetegnelsen »Huile d'olive de la Vallée des Baux-de-Provence«. Aglandau, der er mere følsom over for tørke end Salonenque, er blevet udbredt takket være sin modstandsdygtighed over for kulde og vind og sin senere modning, der er velegnet til det lokale klima. Den er meget udbredt i Provence. Vild fennikel er meget udbredt i Vallée des Baux-de-Provence. Da den blomstrer om sommeren, står den i frø på tidspunktet for høsten af Salonenqueoliven, og derfor anvendes den traditionelt til fremstilling af knuste oliven, da dens smag passer fint sammen med olivensmagen. Med olivenernes enkle og traditionelle fremstillingsmetode bevares den karakteristiske smag og frugtens fasthed.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-e30d06c0-b702-446d-b66d-b3408eea5852